Torben Simonsen går på en af de marker i Trend Ådal, som han igen må bruge til at producere korn. Han dyrker nu igen næsten alt den jord, der tidligere var braklagt. - Jeg synes det er dejligt, at vi igen kan få lov at dyrke jorden og producerer nogle fødevarer, siger Torben Simonsen. I Danmark er antallet af braklagte hektar landbrugsjord mere end halveret fra 2007 til 2008. Torben Simonsen har stadig lidt jord der ligger brak. Typisk den jord, som er sværest at dyrke. - Det må være nok, at den jord der er svær at dyrke får lov at ligge brak. Vi skal dyrke al den jord vi kan rentabelt, siger Torben Simonsen. Det synes Danmarks Naturfredningsforening ikke. Den frygter at intensiv drift af mere landbrugsjord vil lede mere gift og kvælstof ud i vandløbene. - Det her vil kræve større kontrol med vores vandløb og øge risikoen for større udledninger til vores, i forvejen, sårbare vandløb, siger Svend Skriver Dahl, Formand, Danmarks Naturfredningsforening i Vesthimmerland Vest.
Over halvdelen af den landbrugsjord der var braglagt i 2007 bliver opdyrket i 2008. Danmarks Naturfredningsforening frygter for vandmiljøet.